
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 16 mai 2017               

PL-x  187/2017                     


AVIZ
asupra proiectului de Lege privind instituirea zilei de 10 octombrie - Ziua naţională a produselor agroalimentare româneşti
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind instituirea zilei de 10 octombrie - Ziua naţională a produselor agroalimentare româneşti, trimis cu adresa nr. P.l.x. 187 din 8 mai 2017 şi înregistrat cu nr. 4c-11/531 din 9 mai 2017.
Conform dispoziţiilor art.75 din Constituţia României, republicată şi ale art. 95 din Regulamentul Camerei Deputaţilor, republicat, Camera Deputaţilor este Cameră decizională. 
Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege  în şedinţa din 16 mai 2017.

Proiectul de lege  are ca obiect de reglementare instituirea zilei de 10 octombrie - Ziua naţională a produselor agroalimentare româneşti. Cu această ocazie autorităţile publice centrale şi locale, celelalte instituţii ale statului, societatea civilă şi persoane fizice vor organiza programe şi manifestări educative, de voluntariat, cu caracter social sau ştiinţific, consacrate promovării produselor agroalimentare româneşti. Autorităţile administraţiei centrale şi locale pot acorda sprijin logistic şi pot aloca fonduri din bugetele proprii în vederea organizării şi derulării în bune condiţii a manifestărilor prevăzute în iniţiativa legislativă, în limita alocaţiilor bugetare aprobate.
 Membrii Comisiei au examinat proiectul de lege  supus avizării, expunerea de motive şi avizul favorabil al Consiliului Legislativ nr.91/20.02.2017. 
În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea favorabilă a proiectului de lege.

În raport de obiectul şi conţinutul reglementării,  proiectul de lege  face parte din categoria legilor ordinare. 
                              PREŞEDINTE,                                            SECRETAR,

                      Eugen NICOLICEA                         Costel Neculai DUNAVĂ
Consilier parlamentar, Andreea Sârbu

